<classify> SAMANI katika makontena yaliyoingizwa nchini na Mkuu wa Mkoa wa Dar es Salaam, Paul Makonda, kisha kuzuiliwa na Mamlaka ya Mapato Tanzania TRA kutokana na kudaiwa kodi, zimeanza kugawanywa kwa taasisi mbalimbali za umma, imefahamika.Samani hizo zikiwemo kabati, viti, mbao za kuandikia na meza tayari zimeshaanza kugawanywa katika baadhi ya taasisi za umma zikiwemo shule za sekondari na msingi zilizofanya vizuri katika matokeo ya Darasa la Saba katika Wilaya ya Tandahimba mkoani Mtwara.Mkurugenzi wa Huduma na Elimu kwa Mlipakodi TRA, Richard Kayombo aliliambia gazeti hili jana kuwa vifaa vilivyogawanywa ni sehemu ya mali hizo zilikuwemo katika makontena 20 yaliyokuwa yameingizwa na Makonda.Sina idadi kamili ya mali katika kontena ngapi zimeshagawanywa hadi sasa ila kimsingi baadhi ya mali hizo zimeshaanza kuwawanywa katika taasisi mbalimbali za serikali na umma zikiwemo shule za msingi na sekondari.Sina idadi kamili ya shule zote na taasisi zilizopata vifaa hivyo muda huo kwa taarifa kamili ipo ofisini, nami kwa sasa nimeshaondoka katika mazingira hayo, amesema Kayombo.Kayombo alisema kugawiwa kwa samani hizo ni utaratibu wa kawaida wa TRA kwa mali na bidhaa mbalimbali zinazoshindwa kulipiwa kodi zinapoingizwa nchini, na kusisitiza kuwa bado samani hizo zipo kwa taasisi zinazohitaji.Mkuu wa Wilaya ya Tandahimba, Sebastian Waryuba alithibitisha kupokea samani hizo na kuishukuru TRA kwa msaada huo aliosema utasaidia kuboresha kiwango cha elimu katika wilaya yake.Ninaweza kuthibitisha kuwa tumepokea msaada huo kutoka TRA, tunaishukuru sana TRA kwa kutupatia msaada huo, ambao utasaidia kutuwezesha kufanya vizuri kielimu katika wilaya yetu, alisema Waryuba kwa simu.Akifafanua kuhusu msaada huo wa TRA, Mkurugenzi Mtendaji wa Halmashauri ya Wilaya ya Tandahimba, Said Msomoka alisema wamepokea kontena moja la futi 40 lililokuwa na samani mbalimbali zikiwamo meza, mbao za kufundishia na viti, na wamezigawa kwa shule mbalimbali za wilayani humo.Msomoka alisema wamegawa vifaa hivyo kwa shule za msingi 30 na sekondari 28, na kuishukuru TRA kwa msaada huo pamoja na basi dogo aina ya Toyota Nissan ambalo limekabidhiwa kwa Shule ya Sekondari Tandahimba ambayo imekuwa ikifanya vizuri katika taaluma nchini.Awali, makontena hayo yanayodaiwa kuingizwa na Makonda kutoka nchini Marekani yakiwa na samani zinazotajwa kufikia kiasi cha Sh bilioni mbili, yalizuiliwa bandarini hapo yakidaiwa kodi kiasi cha Sh bilioni 1.4.Kutolewa msaada kwa mali hizo kumetokana na kukwama kuuzika kwa makontena hayo bandarini baada ya wateja waliojitokeza katika minada mitatu tofauti kushindwa kufikia bei iliyopangwa ya uuzaji wa makontena.Habarileo lilishuhudia minada ya makontena hayo iliyokuwa ikifanywa na Kampuni ya Udalali ya Yono kwa niaba ya TRA, ikikwama zaidi ya mara mbili baada ya wateja kushindwa kufikia bei yake ambapo bei dau la juu lililowahi kufikiwa na wateja hao lilikuwa Sh milioni 60 kwa kontena moja.Wakati wa sakata hilo la kuzuiwa kwa makontena hayo, Waziri wa Fedha na Mipango, Dk Philip Mpango alieleza umuhimu wa kulipa kodi kwa mali zinazoingizwa nchini.Aidha, Rais John Magufulia akiwa Chato mkoani Geita wakati wa sakata hilo, alisema samani hizo zinapaswa kulipiwa kodi kwa sababu hakuna mtu aliye juu ya sheria linapokuja suala la kulipa kodi, huku akionesha wasiwasi kuhusu samani hizo zilizodaiwa zimeletwa kwa ajili ya walimu wa Mkoa wa Dar es Salaam.  <topic>: KITAIFA 